title: Решение на Комисията от 27 март 2014 година за признаване на Bureau Veritas Certification Holding SAS за организация за мониторинг съгласно Регламент (ЕС) № 995/2010 за определяне на задълженията на операторите, които пускат на пазара дървен материал и изделия от дървен материал

text:
               8.4.2014

               BG

               Официален вестник на Европейския съюз

               C 103/9

         РЕШЕНИЕ НА КОМИСИЯТА
   от 27 март 2014 година
   за признаване на Bureau Veritas Certification Holding SAS за организация за мониторинг съгласно Регламент (ЕС) № 995/2010 за определяне на задълженията на операторите, които пускат на пазара дървен материал и изделия от дървен материал
   (2014/C 103/06)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 995/2010 от 20 октомври 2010 г. за определяне на задълженията на операторите, които пускат на пазара дървен материал и изделия от дървен материал (1), и по-специално член 8, параграф 3 от него,
   като има предвид, че:

               (1)

               На 21 декември 2012 г. Европейската комисия получи от Bureau Veritas Certification Holding SAS заявление за признаване за организация за мониторинг, в което тя обявява, че възнамерява да функционира като организация за мониторинг във всички държави членки.

               (2)

               Заявителят представи актуализация на своето заявление на 22 януари 2013 г.

               (3)

               В съответствие с член 2, параграф 5 от Делегиран регламент (ЕС) № 363/2012 на Комисията от 23 февруари 2012 г. относно процедурните правила за признаването и оттеглянето на признаване на мониторингови организации, както е предвидено в Регламент (ЕС) № 995/2010 от 20 октомври 2010 г. за определяне на задълженията на операторите, които пускат на пазара дървен материал и изделия от дървен материал (2), на 9 юли 2013 г. Европейската комисия изпрати заявлението за обсъждане в съответните държави членки. В законоустановения срок от един месец не бяха получени никакви коментари.

               (4)

               На 12 септември 2013 г. в Брюксел се проведе заседание на ръководна група към Комисията, създадена специално за оценка на заявленията за организация за мониторинг, на което заявителят представи кандидатурата си лично.

               (5)

               В съответствие с член 3 от Регламент (ЕС) № 363/2012 с електронно писмо от 19 октомври 2013 г. от заявителя беше поискано да предостави допълнителна информация.

               (6)

               Заявителят предостави исканата допълнителна информация и разяснения на 25 октомври 2013 г.

               (7)

               Въз основа на документите, представени от заявителя, на 19 декември 2013 г. ръководната група направи заключението, че заявлението отговаря на изискванията, посочени в член 8, параграф 2 от Регламент (ЕС) № 995/2010 , и заявителят може да бъде признат от Комисията за организация за мониторинг.

               (8)

               Въз основа на всички представени документални доказателства Европейската комисия направи оценка на това дали заявителят отговаря на изискванията, посочени в член 8, параграф 2 от Регламент (ЕС) № 995/2010, и счита, че Bureau Veritas Certification Holding SAS, Франция, 67-71 Boulevard du Château 92200 Neuilly-sur-Seine; идентификационен № 775 690 621 R.C.S. Nanterre, отговаря на изискванията на член 8, параграф 2 от Регламент (ЕС) № 995/2010,

         ПРИЕ НАСТОЯЩОТО РЕШЕНИЕ:
   Член 1
   Bureau Veritas Certification Holding SAS, Франция, 67-71 Boulevard du Château 92200 Neuilly-sur-Seine; идентификационен № 775 690 621 R.C.S. Nanterre, се признава за организация за мониторинг в съответствие с член 8, параграф 3 от Регламент (ЕС) № 995/2010.
   Член 2
   Генералният директор на генерална дирекция „Околна среда“ е инструктиран да гарантира, че заявителят и компетентните органи на всички държави членки са уведомени за настоящото решение и че това решение е публикувано незабавно на уебсайта на Комисията.

      Съставено в Брюксел на 27 март 2014 година.

            За Комисията

         Janez POTOČNIK

            Член на Комисията

      (1)  ОВ L 295, 12.11.2010 г., стр. 23.

      (2)  ОВ L 115, 27.4.2012 г., стр. 12.


title: Решение на Съвета от 21 февруари 2006 година за сключване на Споразумение между Европейската общност и Кралство Дания, с което Дания се включва в обхвата на разпоредбите на Регламент (ЕО) № 343/2003 на Съвета за установяване на критерии и механизми за определяне на държава-членка, компетентна за разглеждане на молба за убежище, която е подадена в една от държавите-членки от гражданин на трета държава, както и на разпоредбите на Регламент (ЕО) № 2725/2000 на Съвета за създаване на система „Евродак“ за сравняване на дактилоскопични отпечатъци с оглед ефективното прилагане на Дъблинската конвенция

text:
Важна правна забележка

|

32006D0188

Официален вестник n° L 066 , 08/03/2006 стр. 0037 - 0037

		20060221Решение на Съветаот 21 февруари 2006 годиназа сключване на Споразумение между Европейската общност и Кралство Дания, с което Дания се включва в обхвата на разпоредбите на Регламент (ЕО) № 343/2003 на Съвета за установяване на критерии и механизми за определяне на държава-членка, компетентна за разглеждане на молба за убежище, която е подадена в една от държавите-членки от гражданин на трета държава, както и на разпоредбите на Регламент (ЕО) № 2725/2000 на Съвета за създаване на система "Евродак" за сравняване на дактилоскопични отпечатъци с оглед ефективното прилагане на Дъблинската конвенция(2006/188/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 63, параграф 1, буква а) от него във връзка с член 300, параграф 2, първа алинея, първо изречение и член 300, параграф 3, първа алинея от него,като взе предвид предложението от Комисията,като взе предвид становището на Европейския парламент [1],като има предвид, че:(1) Комисията договори от името на Общността Споразумение между Европейската общност и Кралство Дания, с което Дания се включва в обхвата на разпоредбите на Регламенти (ЕО) № 343/2003 [2] и (ЕО) № 2725/2000 на Съвета [3].(2) Споразумението е подписано от името на Европейската общност на 13 март 2005 г., при условие че ще бъде сключено на по-късна дата в съответствие с Решение на Съвета от 13 юни 2005 г.(3) В съответствие с член 3 от Протокола за позицията на Обединеното кралство и Ирландия, приложен към ДЕС и към ДЕО, Обединеното кралство и Ирландия ще участват в приемането и прилагането на настоящото решение.(4) В съответствие с членове 1 и 2 от Протокола за позицията на Дания, приложен към ДЕС и към ДЕО, Дания не участва в приемането на настоящото решението и не е обвързана с него, нито ще го прилага.(5) Споразумението следва да бъде одобрено,РЕШИ:Член 1Споразумението между Европейската общност и Кралство Дания, с което Дания се включва в обхвата на разпоредбите на Регламент (ЕО) № 343/2003 на Съвета за установяване на критерии и механизми за определяне на държава-членка, компетентна за разглеждане на молба за убежище, която е подадена в една от държавите-членки от гражданин на трета държава, както и на разпоредбите на Регламент (ЕО) № 2725/2000 на Съвета за създаване на система "Евродак" за сравняване на дактилоскопични отпечатъци с оглед на ефективното прилагане на Дъблинската конвенция, се одобрява от името на Общността.Член 2Председателят на Съвета извършва нотификацията, предвидена в член 10, параграф 2 от споразумението [4].Член 3Настоящото решение се публикува в Официален вестник на Европейския съюз.Съставено в Брюксел на 21 февруари 2006 година.За СъветаПредседателK. Gastinger[1] Становище от 13 декември 2005 г. (все още непубликувано в Официален вестник).[2] ОВ L 50, 25.2.2003 г., стр. 1.[3] ОВ L 316, 15.12.2000 г., стр. 1.[4] Датата на влизането в сила на споразумението е първият ден от втория месец, следващ нотификацията на договарящите страни.--------------------------------------------------


title: 2012/309/ЕС: Решение на Съвета от 10 май 2012 година за определяне на европейски столици на културата за 2016 г. в Испания и Полша

text:
               15.6.2012

               BG

               Официален вестник на Европейския съюз

               L 154/11

         РЕШЕНИЕ НА СЪВЕТА
   от 10 май 2012 година
   за определяне на европейски столици на културата за 2016 г. в Испания и Полша
   (2012/309/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение № 1622/2006/ЕО на Европейския парламент и на Съвета от 24 октомври 2006 г. за установяване на действията на Общността „Европейска столица на културата“ за годините 2007—2019 (1), и по-специално член 9, параграф 3 от него,
   като взе предвид препоръката на Европейската комисия,
   като взе предвид доклада на комисията за подбор от юни 2011 г. във връзка с процедурата за подбор на европейски столици на културата съответно в Испания и Полша,
   като има предвид, че:
   критериите по член 4 от Решение № 1622/2006/ЕО са изцяло изпълнени,
   РЕШИ:
   Член 1
   Доностия-Сан Себастиан и Вроцлав се определят за „Европейски столици на културата за 2016 г.“ в Испания и Полша.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 10 май 2012 година.

            За Съвета

            Председател

         U. ELBÆK

      (1)  ОВ L 304, 3.11.2006 г., стр. 1.


title: Решение на Съвета от 15 декември 2014 година за назначаване на член от Германия в Управителния съвет на Европейската агенция за безопасност и здраве при работа

text:
               17.12.2014

               BG

               Официален вестник на Европейския съюз

               C 453/2

         РЕШЕНИЕ НА СЪВЕТА
   от 15 декември 2014 година
   за назначаване на член от Германия в Управителния съвет на Европейската агенция за безопасност и здраве при работа
   (2014/C 453/02)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 2062/94 на Съвета от 18 юли 1994 г. за създаване на Европейска агенция за безопасност и здраве при работа (1), и по-специално член 8 от него,
   като взе предвид списъците с кандидати, представени на Съвета от правителствата на държавите-членки и от организациите на работниците и служителите и на работодателите,
   като взе предвид списъците на членовете и заместник-членовете на Консултативния комитет за безопасност и здраве на работното място,
   като има предвид, че:

               (1)

               С решенията си от 2 декември 2013 г. (2) и от 12 юни 2014 г. (3) Съветът назначи членовете и заместник-членовете на Управителния съвет на Европейската агенция за безопасност и здраве при работа за периода до 7 ноември 2016 г.

               (2)

               Организацията на работниците и служителите „Европейска конфедерация на синдикатите“ (ETUC) представи кандидатура за едно свободно място,

         ПРИЕ НАСТОЯЩОТО РЕШЕНИЕ:
   Член 1
   Назначава се за член на Управителния съвет на Европейската агенция за безопасност и здраве при работа за периода до 7 ноември 2016 г.:
   II.   ПРЕДСТАВИТЕЛИ НА ОРГАНИЗАЦИИТЕ НА РАБОТНИЦИТЕ И СЛУЖИТЕЛИТЕ

               Държава

               Член

               Германия

               Г-жа Sonja KÖNIG

         Член 2
   Съветът назначава членовете и заместник-членовете, чиито кандидатури все още не са представени, на по-късна дата.
   Член 3
   Настоящото решение влиза в сила от датата на приемането му.

      Съставено в Брюксел на 15 декември 2014 година.

            За Съвета

            Председател

         M. MARTINA

      (1)  ОВ L 216, 20.8.1994 г., стр. 1.

      (2)  Решение на Съвета от 2 декември 2013 г. за назначаване на членове и заместник-членове на управителния съвет на Европейската агенция за безопасност и здраве при работа (ОВ C 360, 10.12.2013 г., стр. 8).

      (3)  Решение на Съвета от 12 юни 2014 г. за назначаване на членове и заместник-членове от Литва и Малта в управителния съвет на Европейската агенция за безопасност и здраве при работа (ОВ C 182, 14.6.2014 г., стр. 14); Решение на Съвета от 12 юни 2014 г. за назначаване на членове и заместник-членове от Франция в управителния съвет на Европейската агенция за безопасност и здраве при работа (ОВ C 186, 18.6.2014 г., стр. 5).


title: Решение на Надзорния орган на ЕАСТ № 357/15/COL от 23 септември 2015 година за закриване на официалната процедура по разследване във връзка с държавна помощ в полза на Sandefjord Fotball AS (Норвегия) [2016/906]

text:
               9.6.2016

               BG

               Официален вестник на Европейския съюз

               L 152/59

         РЕШЕНИЕ НА НАДЗОРНИЯ ОРГАН НА ЕАСТ
   № 357/15/COL
   от 23 септември 2015 година
   за закриване на официалната процедура по разследване във връзка с държавна помощ в полза на Sandefjord Fotball AS (Норвегия) [2016/906]
   НАДЗОРНИЯТ ОРГАН НА ЕАСТ („ОРГАНЪТ“),
   като взе предвид Споразумението за Европейското икономическо пространство („Споразумението за ЕИП“), и по-специално член 61 и Протокол № 26,
   като взе предвид Споразумението между държавите от ЕАСТ за създаване на Надзорен орган и Съд („Споразумението за Надзорен орган и Съд“), и по-специално член 24,
   като взе предвид Протокол № 3 към Споразумението за Надзорен орган и Съд („Протокол № 3“), и по-специално член 7, параграф 3 от част II,
   като има предвид, че:
   I.   ФАКТИ

   1.   Процедура

               (1)

               Вследствие на получени жалби и информация за пазара, на 31 октомври 2013 г. Органът уведоми норвежките органи за предполагаема държавна помощ по отношение на финансирането на новия футболен стадион в Sandefjord (документ № 686574). В същата кореспонденция Органът поиска информация относно предполагаемата мярка за помощ, която норвежките органи предоставиха на 29 ноември 2013 г. (документи № 691773 и 691774).

               (2)

               Органът поиска допълнителна информация от норвежките органи на 16 януари 2014 г. (документ № 694963), която беше предоставена на 14 февруари 2014 г. (документ № 699518).

               (3)

               Въз основа на информацията, с която разполага, Органът прие Решение № 444/14/COL, с което на 22 октомври 2014 г. беше открита официалната процедура по разследване във връзка с помощта, предоставена в полза на Sandefjord Fotball AS, и покани норвежките органи да представят своите мнения. Решението беше публикувано в Официален вестник на 15 януари 2015 г., като заинтересованите трети страни бяха поканени да представят своите мнения в срок от един месец от публикуването на решението.

               (4)

               Срока за изпращане на мненията на норвежките органи беше удължен до 23 декември 2014 г., и тези мнения бяха получени на тази дата (документи № 733899—733901). Органът не получи допълнителни мнения.

         2.   Бенефициерът — Sandefjord Fotball AS

               (5)

               Клуб Sandefjord Fotball е асоциация, създадена през 1998 г. въз основа на споразумение за сътрудничество между двата най-големи футболни клуба в област Sandefjord, а именно Sandefjord Ballklubb и IL Runar. Целта на това сътрудничество беше да се създаде професионален футболен отбор в Sandefjord, който да е в състояние да се класира в норвежката най-висша футболна група.

               (6)

               Sandefjord Fotball AS е дружество с ограничена отговорност, което управлява професионалния отбор (1). Сътрудничеството между клуб Sandefjord Fotball и Sandefjord Fotball AS се основава на изискванията на Норвежката футболна федерация. Освен това клубът ръководи аматьорски отбор и младежки футболен отбор. Той също така организира летни футболни училища и регионални състезания по футбол за млади футболисти на аматьорско равнище.

         3.   Описание на мярката

   3.1.
         Контекст

               (7)

               До 2007 г. за своите тренировки и за провеждането на футболни срещи професионалният отбор на Sandefjord Fotball използва общинския стадион Bugårdsparken. Този стадион обаче не отговаря на изискванията на Норвежката футболна федерация за футболните клубове в най-висшата футболна група. Разходите за модернизирането на съществуващия стадион се оценяват на около 40 милиона NOK, които община Sandefjord не желае да инвестира.

         3.2.
         Изграждането на новия стадион

               (8)

               През 2005 г. община Sandefjord и Sandefjord Fotball AS обсъждат възможността за построяването на нов стадион. Общината се съгласява да предостави необходимата земя, а Sandefjord Fotball AS — да финансира и управлява стадиона.

               (9)

               Общината придобива няколко парцела земя в района на Pindsle на обща стойност от около 3,7 милиона NOK. По това време тази земя е класифицирана като обработваема земя. Решението на общината от 6 септември 2005 г., с което се разрешава придобиването, предвижда земята да бъде включена в регулация със стопанско предназначение, като се предвижда изискването за построяване на стадион. В новия план за регулация земята е разделена на две части: парцел № 152/96 е регулиран за смесено ползване — за стадион и със стопанско предназначение, а парцел № 152/97 — със стопанско предназначение. По силата на споразумение от 28 ноември 2006 г. двата парцела земя са прехвърлени на две дъщерни дружества, изцяло притежавани от Sandefjord Fotball AS: парцел № 152/96 на Sandefjord Fotball Stadion AS, а парцел № 152/97 на Sandefjord Fotball Næring AS.

               (10)

               Съгласно споразумението Sandefjord Fotball AS отговаря за намиране на необходимото финансиране за изграждането на стадиона. Строителните разходи за проекта са оценени на 110 милиона NOK. Предвижда се Sandefjord Fotball AS да допринесе 70 милиона NOK от собствените си средства и от външни инвеститори, от продажбата на права върху наименованието и др., както и да вземе заем за оставащите 40 милиона NOK. Приносът на Sandefjord Fotball AS частично ще бъде увеличен вследствие на продажбата на земята, включена в регулация със стопанско предназначение (парцел № 152/97) на Pindsle Property AS.

               (11)

               Освен изграждането на стадиона, споразумението съдържа редица допълнителни задължения. По-специално, Sandefjord Fotball AS се съгласява да извърши пътностроителни работи в района на стадиона и да покрие разходите във връзка с преустановяването на използването на стария стадион, включително за ремонтни работи.

               (12)

               Скоро след подписването на споразумението акциите в Sandefjord Fotball Næring AS, което притежава парцел № 152/97, са придобити от Pindsle Property AS за 40 милиона NOK. Преди продажбата не е извършена оценка на дружеството.

               (13)

               Новият стадион е завършен през юли 2007 г. с общи разходи по изграждането в размер на 110 милиона NOK (2). Освен футболното игрище и трибуните той включва редица други съоръжения, в това число лекоатлетическа писта, фитнес център и заседателни зали. Те са отдават под наем безплатно на други (главно аматьорски спортни) организации.

         3.3.
         Последваща продажба на стадиона

               (14)

               През 2009 г. Sandefjord Fotball AS изпада във финансови затруднения. Клубът решава да набере средства чрез продажбата на Sandefjord Fotball Stadion AS (дружеството, притежаващо стадиона и прилежащите имоти върху парцел № 152/96) на Pindsle Property AS. Този път съгласно норвежкото право се изисква оценка на дружеството от трето лице, тъй като няколко лица заемат постове в управителния съвет и притежават дялови участия както в дружеството, така и в Pindsle Property AS.

               (15)

               В експертния доклад от 6 април 2009 г. Sandefjord Fotball Stadion AS е оценено на стойност между 14 и 16 милиона NOK. На 9 юни 2009 г. дружеството е продадено за 15 милиона NOK.

         4.   Решение за откриване на процедурата

               (16)

               На 22 октомври 2014 г. Органът прие Решение № 444/14/COL за откриване на официалната процедура по разследване във връзка с помощта в полза на Sandefjord Fotball AS.

               (17)

               В своето решение Органът стигна до предварителното заключение, че прехвърлянето на земята на Sandefjord Fotball AS представлява държавна помощ по смисъла на член 61, параграф 1 от Споразумението за ЕИП. По-специално, Органът счита, че прехвърлянето е осъществено под пазарната стойност, както за парцел № 152/96 (включен в регулация със стопанско предназначение — за стадион и за използване за целите на стопанската дейност), така и за парцел № 152/97 (включен в регулация със стопанско предназначение).

               (18)

               Тъй като норвежките органи не са привели аргументи относно оценката на съвместимостта, Органът имаше съмнения дали мярката би могла да бъде обявена за съвместима с функционирането на Споразумението за ЕИП.

         5.   Мнения на норвежките органи

               (19)

               Норвежките органи представиха мнения относно решението за откриване на процедурата с писмо от 23 декември 2014 г. (документи № 733899—733901).

         5.1.
         Сделката не включва държавна помощ

               (20)

               В своите мнения норвежките органи твърдят, че прехвърлянето на земя от община Sandefjord на Sandefjord Fotball AS не представлява държавна помощ, тъй като на предполагаемия бенефициер не е било предоставено предимство.

               (21)

               По-специално норвежките органи твърдят, че пазарната стойност на въпросната земя е била отрицателна към момента на сделката, и в подкрепа на това си твърдение представят експертна оценка от 5 февруари 2014 г. Основната причина за предполагаемата отрицателна стойност на земята е, че Sandefjord Fotball AS е задължено (от гледна точка на прехвърлянето на земята и в рамките на регулационните разпоредби) да построи футболен стадион като част от сделката, както и че разходите за изграждането на стадиона надвишават стойността на земята.

               (22)

               Според норвежките органи задължението за построяването на стадиона може да бъде наложено като „специално задължение“ в съответствие с точка 2.2, буква в) от част V от Насоките на Органа относно елементите на държавна помощ при продажба на земя и сгради от публични органи (наричани по-нататък „Насоките“) (3).

         5.2.
         Евентуалният размер на помощта би бил много ограничен

               (23)

               По отношение на размера на предполагаемата държавна помощ норвежките органи твърдят, че в случай че Органът установи, че въпросната земя е имала положителна пазарна стойност, тази стойност би била много ограничена.

               (24)

               Норвежките органи обясняват, че селскостопанската земя се ползва със специална защита в Норвегия. Продажбата и/или промяната на използването на земята за други цели са обект на строг контрол от страна на регионалните земеделски съвети. В случая на въпросната земя компетентният селскостопански съвет приема предложението за регулация единствено въз основа на целта за обществен интерес, свързана с изграждането на стадиона. Не е било възможно предприемачът да придобие земята за чисто стопански цели. Следователно принципът на инвеститора в условията на пазарна икономика не може да се приложи към прехвърлянето на земята. Вместо това норвежките органи считат, че пазарната оценка следва да се основава на цената на земеделската земя, което е единственото реалистично алтернативно ползване.

               (25)

               При алтернативния вариант, по отношение на стойността на земята, включена в регулация със стопанско предназначение (парцел № 152/97), норвежките органи твърдят, че Pindsle Property AS, дружеството, което е придобило Sandefjord Fotball Næring AS за 40 милиона NOK, е платило цена по-висока от пазарната. В подкрепа на този аргумент те се позовават на доклада за оценка (приложение 11 от документ № 699518), в който се заключава, че парцел № 152/97 е имал пазарна цена от около 15 милиона NOK (4). Тази оценка се основава на средната цена на земята, включена в регулация със стопанско предназначение в района на Pindsle към момента на сделката.

               (26)

               Освен това норвежките органи твърдят, че във всеки случай за изчисляването на размера на помощта трябва да бъдат направени редица приспадания. Тези приспадания са резултат от определени задължения, поети от Sandefjord Fotball AS в полза на общината по силата на споразумението от 28 ноември 2006 г.: i) 2,6 милиона NOK за ремонта на стария стадион; ii) 400 000 NOK за подмяна на подовото осветление на стария стадион; iii) 1,5 милиона NOK за построяването на пешеходен пропускателен пункт; и iv) 5 милиона NOK за изграждането на кръгово движение и пешеходен прелез. По този начин споразумението предвижда, че Sandefjord Fotball AS общо трябва да понесе разходи, възлизащи на 9,5 милиона NOK (изчислени по това време), за предоставянето на услуги на общината (5).

         5.3.
         Потенциалната държавна помощ следва да бъде обявена за съвместима

               (27)

               Норвежките органи твърдят, че ако Органът установи, че въпросната сделка включва елемент на държавна помощ, тази помощ следва да бъде обявена за съвместима с функционирането на Споразумението за ЕИП по смисъла на член 61, параграф 3, буква в) от него.

               (28)

               Норвежките органи подчертават, че насърчаването на спорта, включително изграждането на спортна инфраструктура, представлява цел от общ интерес. Освен това те твърдят, че държавната помощ е необходима и представлява подходящ инструмент в конкретния случай.

               (29)

               По-специално, норвежките органи обясняват, че е имало нужда от нов стадион в Sandefjord. Те посочват високото натоварване на съществуващия общински стадион, който по онова време е използван от Sandefjord Fotball и от други клубове. Освен това е бил необходим по-модерен стадион, който да отговаря на изискванията за лицензиране на Норвежката футболна федерация, за да може професионалният футболен отбор на Sandefjord Fotball — на който е предоставено временно изключение — да остане в най-висшата норвежка футболна група.

               (30)

               Община Sandefjord разглежда възможността за модернизиране на съществуващия стадион, с което обаче не би се разрешил проблема, свързан с липсата на капацитет. За разлика от това изграждането на нов стадион би разрешило както проблема с капацитета, така и проблема с лицензирането, и освен това по този начин се създава място за футбол в окръг Vestfold. Както може да се види от таблицата по-долу, новият стадион се използва от редица клубове. Освен това старият общински стадион е модернизиран (с финансиране от Sandefjord Fotball AS) и понастоящем се използва в пълна степен от местните спортни клубове (по лека атлетика и футбол), от училищата и от широката общественост. Това показва също така, че е съществувала необходимост от нов стадион в Sandefjord и че евентуалното държавно подпомагане е било подходяща мярка. Освен това за модернизирането на съществуващия стадион е била необходима инвестиция от около 40 милиона NOK от общината, без перспектива за привличане на частни инвестиции.

               (31)

               Норвежките органи също така твърдят, че предполагаемата помощ би била пропорционална. На първо място, те изтъкват факта, че по-голямата част от инвестиционните разходи за новия стадион са финансирани от Sandefjord Fotball AS, което е допринесло с възможно най-голяма сума за строителните разходи от собствени средства и банкови заеми. Този собствен принос е гарантирал, че размерът на помощта е сведен до минимум.

               (32)

               Освен това норвежките органи посочват социалните и аматьорските спортни дейности с нестопанска цел, които са станали възможни благодарение на изграждането на стадиона. Съществуващият общински стадион вече е напълно на разположение за аматьорски спортове. В допълнение, новият стадион редовно приютява редица аматьорски спортове и социални дейности, включително училищни мероприятия.

               (33)

               В подкрепа на това твърдение норвежките органи представят следната таблица, в която се обобщава прогнозното годишно използване на стадиона от различните потребители за периода 2007—2014 г.:

                           Клуб

                           Дейности

                           Часове на година

                           Плащания

                           Професионален футболен отбор на Sandefjord Fotball

                           20 срещи (април—октомври/ноември) 100 ч.
                           тренировки април—октомври/ноември 2 ч. × 5 × 16 = 160 часа (6)

                           260

                           Да

                           Младежки и резервен отбор на Sandefjord Fotball

                           Тренировки и срещи май—септември

                           60

                           Да

                           Партньорски клубове

                           Тренировки и срещи май—септември

                           30

                           Не

                           Партньорски клубове

                           Помещения за курсове и конференции, чествания, треньорски и управителски форум, лекции

                           30

                           Не

                           Sandar IL (спортен клуб)

                           Финални срещи в групата на възраст между 14 и 19 години за купата Sandar, в това число церемония по откриването (включително използване на съблекалните)

                           25

                           Не

                           Vestfold Fotballkrets (Окръжна футболна федерация)

                           Мероприятия за отбори за 14—16 годишните в Sandefjord и в останалата част от окръга, включително тренировки и футболни срещи, курсове и обучение за треньори

                           30

                           Не

                           Sandefjord Fotball Bredde (детски и младежки спортове), аматьорски турнири

                           Администрацията на клуба използва помещенията за курсове и конференции. Футболно училище през лятото, есента и великденската ваканция за деца на възраст 6—12 години на футболното игрище. Аматьорски турнири „Дружествени купи“

                           90

                           Не

               (34)

               Освен това, училищата в близост и няколко клуба по лека атлетика използват лекоатлетическата писта през работните дни. На стадиона се провеждат също и организирани от училищата спортни дни.

               (35)

               По този начин използването на стадиона за непрофесионални спортни цели възлиза на повече от 50 %. Основното ограничение за по-нататъшно нарастване на равнището на неговото използване е устойчивостта на игрището с естествена трева (7). Професионалният отбор се ползва с преференциален достъп до стадиона, като футболното игрище е резервирано за неговите домакински мачове и тренировки. Закритите съоръжения (например съблекалните и офис помещенията) могат да бъдат използвани през цялата година от която и да било организация.

               (36)

               Както може да се види от таблицата по-горе, повечето непрофесионални ползватели на стадиона не плащат наем. За разлика от това, професионалният отбор заплаща годишен наем в размер на 3 милиона NOK плюс 20 % от продажбите на билети за ползването на стадиона. Норвежките органи считат, че тази сума съответства на пазарния наем: екипи от подобна величина плащат наем на час в диапазона 2 000—5 000 NOK, което като цяло води до по-нисък общ наем от 3 милиона NOK годишно. Поради това норвежките органи считат, че професионалният отбор на Sandefjord Fotball не се ползва от предимство спрямо конкурентите си по отношение на наема, който заплаща за ползването на стадиона.

               (37)

               Освен това норвежките органи подчертават, че всяко евентуалното въздействие върху търговията и конкуренцията би било много ограничено поради местния характер на клуба. Билетите за домакинските мачове като цяло се продават само на местно равнище и на феновете на гостуващите норвежки екипи. Приходите от павилионните продажби по време на мачовете варират между 600 000 NOK и 1 милион NOK годишно. Що се отнася до стоките с марката на клуба, пазарът е ограничен предимно до феновете в окръг Vestfold. Не съществува конкуренция между клубовете по отношение на тези продукти. Правото върху името на стадиона е продадено на Komplett.no — интернет магазин за електроника, базиран в Sandefjord. Само местни фирми рекламират на стадиона.

               (38)

               Дори по отношение на трансферния пазар въздействието върху търговията и конкуренцията е ограничено. Sandefjord Fotball AS извършва покупко-продажба на играчи само в много ограничена степен и само с други норвежки клубове. Например през периода 2011—2013 г. покупко-продажбата на играчи е довела до приходи от едва 1,35 милиона NOK и до разходи в размер на 860 000 NOK.

               (39)

               По отношение на телевизионните права норвежките органи обясняват, че тези права се управляват централно от Норвежката футболна федерация. Делът на клуба в приходите зависи от неговото класиране в двете най-висши норвежки лиги. Тъй като липсва реален интерес към норвежкия футбол извън Норвегия, тези телевизионни права нямат реално въздействие върху търговията и конкуренцията.

         II.   ОЦЕНКА

   1.   Наличие на държавна помощ

               (40)

               Член 61, параграф 1 от Споразумението за ЕИП гласи: „Освен изключенията, предвидени в настоящото споразумение, за несъвместими с функционирането му се считат помощите, отпускани от държавите членки на ЕО, от страните от ЕАСТ или отпускани чрез държавни ресурси, под каквато и да е форма, доколкото те засягат търговията между договарящите се страни, които нарушават или заплашват да нарушат конкуренцията, като подпомагат някои предприятия или производства.“

               (41)

               Това означава, че мярката представлява държавна помощ по смисъла на член 61, параграф 1 от Споразумението за ЕИП, ако са изпълнени кумулативно следните условия: мярката е предоставена от държавата или чрез държавни ресурси, тя предоставя избирателно икономическо предимство на определено предприятие и е вероятно да окаже влияние върху търговията между договарящите се страни и да наруши конкуренцията.

         1.1.
         Държавни ресурси

               (42)

               За да бъде определена като държавна помощ, мярката трябва да бъде предоставена от държавата или чрез държавни ресурси. Понятието „държава“ не се отнася само до централното правителство, а обхваща също така всички равнища на държавната администрация (включително общините), както и публичните предприятия (8).

               (43)

               Въпросната земя е придобита от община Sandefjord и впоследствие е прехвърлена на две дъщерни дружества на Sandefjord Fotball AS. Поради това Надзорният орган заключава, че прехвърлянето на земята включва държавни ресурси.

         1.2.
         Предприятие

               (44)

               Според утвърдената съдебна практика предприятията представляват субекти, извършващи стопанска дейност, независимо от техния правен статут и от начина на тяхното финансиране (9). Стопанските дейности са дейности по предлагането на стоки и услуги на пазара (10).

               (45)

               Sandefjord Fotball AS е професионален футболен клуб, организиран като частно дружество. Той осъществява дейност на няколко пазара, включително на пазара за трансфер на футболисти и на пазарите за продажба на билети, телевизионни права, клубни сувенири и спонсорство.

               (46)

               Поради това Органът заключава, че Sandefjord Fotball AS е предприятие по смисъла на член 61 от Споразумението за ЕИП.

         1.3.
         Икономическо предимство

               (47)

               Прехвърлянето на земя на дадено предприятие може да предоставя икономическо предимство, по-специално, ако то се осъществява на цена под пазарната.

               (48)

               Сделка, при която се прехвърлят държавни ресурси, не представлява държавна помощ, когато се извършва в съответствие с нормалните пазарни условия, така че да не предоставя предимство на дадено предприятие (11). Този принцип е известен като критерий на инвеститора в условията на пазарна икономика.

         1.3.1.   Прехвърляне на участък № 152/96

               (49)

               Към момента на прехвърлянето в полза на Sandefjord Fotball AS участък № 152/96 е включен в регулация за изграждане на футболен стадион и за използване със стопанско предназначение. Следователно за да бъде получено разрешение за строеж, строителството върху парцела трябва да включва стадион. Като се има предвид, че разходите за изграждане на стадиона са надвишили всяка потенциална стойност на земята, норвежките органи твърдят, че пазарната цена на парцела № 152/96 е нулева, ако не и отрицателна.

               (50)

               Органът отбелязва, че задълженията, свързани с регулацията на земята, могат да окажат влияние върху нейната пазарна цена. При все това задължението за изграждане на футболен стадион не може да намали пазарната цена до нула, по-специално за сделка, която има за цел подпомагането на футболен клуб за изграждането на нов стадион. (12)

               (51)

               Освен това Надзорният орган се позовава на раздел 2.2, буква г) от своите Насоки за продажба на земя, в който се посочва, че по принцип „пазарната стойност не може да бъде определена на равнище, което е по-ниско от първичните (13) разходи, за период от най-малко три години след придобиването, освен в случай, че независимият оценител конкретно установи общ спад в пазарните цени на земята и сградите на съответния пазар.“ В настоящия случай община Sandefjord придобива земята, която в последствие е разделена на парцели № 152/96 и № 152/97, за 3,7 милиона NOK. Органът отбелязва, че прехвърлянето на земята на Sandefjord Fotball AS се е състояло на цена под разходите за придобиване за общината.

               (52)

               Въз основа на гореизложеното Органът стига до заключението, че прехвърлянето на парцела № 152/96 е предоставило икономическо предимство на Sandefjord Fotball AS.

         1.3.2.   Прехвърляне на участък № 152/97

               (53)

               Парцел № 152/97 е включен в регулация със стопанско предназначение към момента на прехвърлянето му на Sandefjord Fotball AS. Норвежките органи твърдят, че прехвърлянето на парцел № 152/97 следва да се оценява в контекста на договора от 28 ноември 2006 г., който задължава футболния клуб по-специално да построи стадиона в замяна на земята. Като се има предвид, че прогнозните разходи за построяването на стадиона са надвишили стойността на земята, прехвърлянето не е могло да доведе до предоставяне на икономическо предимство.

               (54)

               Органът отбелязва, че парцел № 152/97 е включен в регулация със стопанско предназначение. Следователно съгласно устройствените планове по отношение на този парцел земя не съществува задължение за построяване на стадион. Освен това не е налице обвързващо ограничение въз основа на предишното използване като земеделска земя към момента на прехвърлянето на Sandefjord Fotball AS. Само договорът от 28 ноември 2006 г. задължава Sandefjord Fotball AS да организира и финансира изграждането на стадиона. Той е единственият правен инструмент, според който се предвижда продажбата на парцел № 152/97 с цел да бъде финансирана една част от строителството.

               (55)

               Органът счита, че оператор в условията на пазарна икономика, който продава земя, не би наложил такива условия във връзка с изграждането или финансирането на стадион. Поради това Органът не може да приеме аргумента, че договорните отношения между прехвърлянето на парцел № 152/97 на Sandefjord Fotball AS и изграждането на стадиона следва да се вземат предвид при оценката дали е налице икономическо предимство.

               (56)

               Освен това Органът отбелязва, че скоро след прехвърлянето Sandefjord Fotball AS е продало акциите си в Sandefjord Fotball Næring AS — дружеството, притежаващо парцел № 152/97, на Pindsle Property AS за 40 милиона NOK. Тази продажба показва, че въпросната земя е имала икономическа стойност.

               (57)

               Въз основа на гореизложеното Органът стига до заключението, че прехвърлянето на парцела № 152/97 предоставя икономическо предимство на Sandefjord Fotball AS.

         1.4.
         Селективност

               (58)

               Предполагаемата държавна помощ е свързана със сделка между община Sandefjord и Sandefjord Fotball AS. Тя представлява селективна мярка по смисъла на член 61 от Споразумението за ЕИП, тъй като е насочена само към едно конкретно предприятие.

         1.5.
         Нарушаване на конкуренцията и ефект върху търговията между договарящите се страни

               (59)

               В съответствие със съдебната практика относно ефекта върху търговията и нарушаването на конкуренцията Органът „[е] длъжен не да установи наличието на реално въздействие на помощта върху търговията […] и че конкуренцията е действително нарушена, а само да провери дали тази помощ може да засегне тази търговия и да наруши конкуренцията“ (14).

               (60)

               Сам по себе си фактът, че помощта укрепва позицията на едно предприятие в сравнение с други предприятия, които се конкурират в търговията в рамките на ЕИП, е достатъчен, за да се заключи, че мярката може да наруши конкуренцията и да засегне търговията между договарящите се страни по Споразумението за ЕИП (15).

               (61)

               През 2006 г. професионалният отбор на Sandefjord Fotball играе в най-висшата норвежка група и има възможност да се класира за европейските футболни първенства. Освен това професионалните футболни клубове извършват стопанска дейност на няколко пазара, различна от участията във футболни турнири, като например на трансферния пазар на професионални играчи, на пазара на реклама, спонсориране, търговия с клубни сувенири или медийни права. Поради това помощта за професионалния футболен клуб потенциално засилва позицията му на всеки един от тези пазари, повечето от които може да обхващат няколко страни от ЕИП. Що се отнася до трансферния пазар, Sandefjord Fotball AS по това време е и продължава да бъде активен на трансферния пазар и потенциално привлича играчи от други страни от ЕИП.

               (62)

               Следователно Органът стига до заключението, че мярката може да наруши конкуренцията и да засегне търговията между договарящите се страни по Споразумението за ЕИП.

         1.6.
         Заключение относно наличието на помощ

               (63)

               Въз основа на горепосочените констатации Органът стига до заключението, че мярката представлява държавна помощ по смисъла на член 61, параграф 1 от Споразумението за ЕИП.

         1.7.
         Размер на помощта

               (64)

               Що се отнася до парцел № 152/96 Органът признава, че задължението за включване в регулация, включително изграждането на стадион, намалява пазарната стойност на земята (16). Въпреки това, както е обяснено в съображение 50 по-горе, в настоящия случай не може да бъде оправдана нулева пазарна цена. Въз основа на раздел 2.2, буква г) от Насоките на Органа за продажба на земя община Sandefjord е следвало да продаде земята поне за цена, която покрива собствените ѝ разходи за придобиване. На тази основа Органът счита, че размерът на помощта по отношение на този парцел земя възлиза на 1,9 милиона NOK (17).

               (65)

               Що се отнася до парцел № 152/97, Органът отбелязва, че Sandefjord Fotball AS е продало акциите си в Sandefjord Fotball Næring AS, дружеството, притежаващо парцел № 152/97, на Pindsle Property AS за 40 милиона NOK. Pindsle Property AS е частно дружество и не е част от същата група като Sandefjord Fotball AS към момента на сделката. Следователно продажбата се е осъществила между две независими дружества (18). Органът не е получил убедителни доказателства, че сделката не е била осъществена по пазарна цена. С оглед на това Органът счита, че тя представлява най-доброто налично показание за пазарна стойност за парцел № 152/97.

               (66)

               Въз основа на гореизложеното Органът стига до заключението, че общата пазарна стойност на земята, прехвърлена на Sandefjord Fotball AS, възлиза на 41,9 милиона NOK към момента на сделката. Въпреки това, по силата на споразумението от 28 ноември 2006 г. Sandefjord Fotball AS е поело също и няколко задължения за извършване на строителни работи от името на община Sandefjord. Както е посочено в съображение 26 по-горе, приблизителната обща стойност на тези задължения е 9,5 милиона NOK към момента на споразумението. Норвежките органи обясниха, че без условията на споразумението тези работи биха били осъществени от общината. В съответствие с това Органът приема, че разходите за тях общо — както се предвижда към момента на споразумението — следва да бъдат приспаднати от общия размер на помощта.

               (67)

               Следователно Органът стига до заключението, че общият размер на помощта, предоставена на Sandefjord Fotball AS, възлиза на 32,4 милиона NOK.

         2.   Процедурни изисквания

               (68)

               Съгласно член 1, параграф 3 от част I на Протокол № 3 „Надзорният орган на ЕАСТ се уведомява своевременно, за всякакви планове за предоставяне или изменение на помощта, за да му се даде възможност да представи своето становище (…). Съответната държава членка не може да започне прилагането на предложените мерки преди процедурата да доведе до постановяването на окончателно решение.“

               (69)

               Прехвърлянето на въпросната земя не е било предмет на предварително уведомление до Органа. Поради това Органът заключава, че норвежките органи не са спазили своите задължения в съответствие с член 1, параграф 3 от част I на Протокол № 3.

         3.   Съвместимост

               (70)

               Съгласно член 61, параграф 3, буква в) от Споразумението за ЕИП помощите, които са предназначени да улеснят развитието на някои икономически дейности или на някои икономически области, могат да се считат за съвместими със Споразумението за ЕИП, при положение че те не влошават условията на търговския обмен до степен, която противоречи на общия интерес.

               (71)

               Органът отбелязва, че той все още не е приел насоки за държавна помощ за изграждане на спортна инфраструктура. Поради това въпросната мярка ще бъде оценена директно по смисъла на член 61, параграф 3, буква в) от Споразумението за ЕИП.

               (72)

               В съответствие с практиката, която е в сила към момента на предоставяне на помощта, оценката на Органа се основава на следните стъпки:

                           —

                           Насочена ли е помощта към ясно определена цел от общ интерес?

                           —

                           Добре ли е планирана помощта с оглед на постигането на целта от общ интерес, т.е. насочена ли е тя към преодоляване на неефективност на пазара или към друга цел? По-специално:

                                       —

                                       Държавната помощ представлява ли подходящ инструмент?

                                       —

                                       Налице ли е стимулиращ ефект, т.е. помощта променя ли поведението на предприятията?

                                       —

                                       Мярката за помощ пропорционална ли е, т.е. може ли същата промяна в поведението да се постигне с по-малко помощ?

                           —

                           Ограничени ли са нарушението на конкуренцията и въздействието върху търговията, така че окончателният баланс да е положителен?

               (73)

               Посочените по-горе въпроси се разглеждат в следващите параграфи.

         3.1.
         Цел от общ интерес

               (74)

               Преди всичко Органът отбелязва, че насърчаването на спорта не се споменава пряко в Споразумението за ЕИП като обща цел. При все това насърчаването на спорта може да се счита като част от насърчаването на образованието, обучението и младежта, както и на социалната политика. По-тясното сътрудничество в тези области се счита за цел на ЕИП, както е посочено по-специално в членове 1 и 78 от Споразумението за ЕИП. Условията на това по-тясно сътрудничество са определени допълнително в Протокол № 31 към Споразумението за ЕИП относно сътрудничеството в специфични области извън четирите свободи. Член 4 от този протокол е озаглавен „Образование, обучение, младеж и спорт“ и в него се предвижда например участието на договарящите се страни в Европейската година на образование чрез спорт — 2004 г. Това илюстрира тясната връзка между насърчаването на спорта и целите, посочени в Споразумението за ЕИП.

               (75)

               Това тълкуване е в съответствие с подхода на Европейската комисия („Комисията“). В Европейския съюз насърчаването на спорта е изрично посочено в член 165 от ДФЕС, въведен с Договора от Лисабон. И преди Договора от Лисабон обаче Комисията призна специалната роля на спорта в европейското общество на основата на доброволно изградени структури по отношение на здравеопазването, образованието, социалната интеграция и културата. С Договора от Лисабон насърчаването на спорта беше признато също така и като допринасящо за общите цели на стратегията „Европа 2020“ посредством подобряване на шансовете за заетост и на мобилността, по-специално чрез мерки за насърчаване на социалното приобщаване в спорта, образованието и обучението и чрез тях.

               (76)

               Предвид посоченото по-горе Органът заключава, че насърчаването на образованието, обучението и развитието на младежта чрез спорта представлява цел от общ интерес. В допълнение Органът отбелязва, че, ако са изпълнени определени условия, финансирането на спортна инфраструктура също може да се възползва от Общия регламент за групово освобождаване. Този факт допълнително доказва, че насърчаването на спорта, включително изграждането на спортна инфраструктура, представлява цел от общ интерес.

         3.2.
         Целесъобразен инструмент

               (77)

               За да се оцени дали държавната помощ представлява ефективен инструмент за постигането на установената цел от общ интерес, Органът първо трябва да установи и определи проблема, който трябва да бъде разрешен. Държавната помощ следва да бъде насочена към ситуации, в които помощта може да доведе до съществено подобрение, което пазарът не може да постигне сам. Освен това предложената мярка за помощ трябва да представлява подходящ инструмент за постигане на определената цел от общ интерес.

               (78)

               Признат факт е неефективността на пазара по отношение на предоставянето на футболни стадиони в Норвегия, която се изразява в липсата на търговски инвестиции в стадиони, които реализират структурни загуби, тъй като приходите от тях не са достатъчни за покриване на разходите за инвестицията (19).

               (79)

               Освен това норвежките органи са демонстрирали наличието на реална нужда от нов футболен стадион в Sandefjord. Това се доказва от проблемите, свързани с капацитета на съществуващия общински стадион към момента на мярката, както и от факта, че старият стадион вече не е отговарял на изискванията за лицензиране на Норвежката футболна федерация. И накрая, като се има предвид нерентабилният характер на инфраструктурата на стадиона, държавната помощ е била необходима за реализирането на инвестицията.

               (80)

               Предвид на тези обстоятелства Органът заключава, че държавната помощ представлява подходящ инструмент.

         3.3.
         Стимулиращ ефект

               (81)

               Органът може да обяви определена държавна помощ за съвместима с функционирането на Споразумението за ЕИП, само ако тя има стимулиращ ефект. Стимулиращ ефект е налице, когато помощта насърчава бенефициера да промени поведението си за постигането на установената цел от общ интерес, което той не би направил без помощта.

               (82)

               На първо място Органът отбелязва, че изграждането на стадиона не е започнало преди прехвърлянето на въпросната земя.

               (83)

               Освен това, информацията, предоставена от норвежките органи, показва, че Sandefjord Fotball AS не би могло да финансира изграждането на стадиона без държавната помощ, тъй като то не е разполагало с финансови средства, нито е могло да вземе на заем достатъчно средства за покриване на недостига. Неговото собствено финансово участие за изграждането на стадиона вече е било на границите на възможното (20).

               (84)

               Въз основа на гореизложеното Органът стига до заключението, че мярката за помощ е имала стимулиращ ефект.

         3.4.
         Пропорционалност

               (85)

               Държавната помощ се счита за пропорционална, ако размерът на помощта е ограничен до необходимия минимум за постигането на определената цел от общ интерес. Органът по принцип основава своята оценка на пропорционалността на концепциите за допустимите разходи и максималния интензитет на помощта.

               (86)

               Както е посочено в съображение 67 по-горе, размерът на помощта, предоставена на Sandefjord Fotball AS, възлиза на 32,4 милиона NOK. С цел да се оцени интензитетът на помощта, тази стойност трябва да се съпостави с допустимите инвестиционни разходи. Органът счита, че разходите, извършени от Sandefjord Fotball AS от името на община Sandefjord, които са приспаднати от размера на помощта (вж. съображение 66 по-горе), не могат да бъдат част от допустимите разходи. Общите инвестиционни разходи в размер на 110 милиона NOK трябва следователно да бъдат намалени с 9,5 милиона NOK. Допустимите инвестиционни разходи следователно възлизат на 100,5 милиона NOK, а съответният интензитет на помощта на 32 %. Органът отбелязва, че този интензитет на помощта е твърде нисък и че останалата част от инвестицията е била финансирана от бенефициера, Sandefjord Fotball AS.

               (87)

               Въпреки това интензитетът на помощта трябва да бъде оценен също и в светлината на социалните ползи, произтичащи от инфраструктурата на стадиона. Както е посочено в раздел I 5.3 по-горе, стадионът се използва за различни цели извън рамките на професионалния спорт от редица ползватели, в това число аматьорски спортни клубове и училища. Общо това използване за нестопански цели представлява над 50 % от общото използване на стадиона.

               (88)

               Освен това Органът отбелязва, че инфраструктурата на стадиона до известна степен е многофункционална, защото съчетава футболен стадион с лекоатлетическа писта, фитнес център и редица други вътрешни съоръжения. Това увеличава възможностите за използване на стадиона за нестопански цели. Накрая, Органът отбелязва, че за ползването на стадиона професионалният отбор плаща наем по пазарни цени (вж. също раздел II 3.5 по-долу), а аматьорските клубове и другите нетърговски потребители имат достъп до стадиона безплатно. Това допълнително подчертава социалния принос на стадиона за общността.

               (89)

               Въз основа на гореизложеното Органът стига до заключението, че мярката за помощ е пропорционална.

         3.5.
         Липса на неправомерно нарушаване на конкуренцията и търговията

               (90)

               За да бъде мярката за помощ съвместима с функционирането на Споразумението за ЕИП, нейните отрицателни ефекти, изразяващи се в нарушаване на конкуренцията и засягане на търговията между държавите членки, трябва да бъдат ограничени и по-малки от положителните ефекти, изразяващи се в принос за целта от общ интерес.

               (91)

               В самото начало Органът отбелязва, че стадионът, финансиран с въпросната държавна помощ, е предимно с местен и регионален характер. Инфраструктурата не е насочена към привличане на международни спортни събития, нито е предназначена да се използва широко от търговски потребители, с изключение на професионалния отбор на Sandefjord Fotball.

               (92)

               Професионалният отбор плаща наем за използването на стадиона. Текущите условия на наема се основават на преговори с частните собственици на стадиона. Следователно е налице презумпция, че наемът съответства на пазарните условия. Това се потвърждава и от сравнението с обичайния наем на стадион, заплащан от други клубове, което норвежките органи са предоставили (вж. съображение 36 по-горе).

               (93)

               Органът също така отбелязва, че интензитетът на помощта е нисък и съответстващото участие от Sandefjord Fotball AS в инвестиционните разходи допълнително намалява риска от нарушаване на конкуренцията.

               (94)

               И накрая, стопанските дейности, извършвани от Sandefjord Fotball AS, имат само много ограничено въздействие върху търговията и конкуренцията в рамките на ЕИП вследствие на местния характер на клуба. Неговите дейности по продажби на билети, мърчандайзинг, спонсорство и реклама са насочени главно към местната общност и окръг Vestfold. Неговите дейности на трансферния пазар също са силно ограничени и се съсредоточават в Норвегия. Накрая, Sandefjord Fotball AS няма пряко влияние върху продажбата на телевизионни права, които се управляват централно от Норвежката футболна федерация, и при всички случаи получава много ограничени приходи от тях.

               (95)

               Поради това Органът заключава, че нарушаването на конкуренцията и търговията, свързано с мярката за помощ, е ограничено.

         3.6.
         Сравнителен тест и заключение

               (96)

               Въз основа на гореизложената оценка Надзорният орган сравни положителните и отрицателните ефекти на мярката, предмет на уведомлението. Органът стига до заключението, че нарушаването на конкуренцията, произтичащо от мярката за помощ, не засяга по неблагоприятен начин условията на търговия до степен, която противоречи на общия интерес.

         4.   Заключение

               (97)

               Въз основа на информацията, предоставена от норвежките органи, Надзорният орган заключи, че прехвърлянето на земята представлява държавна помощ по смисъла на член 61, параграф 1 от Споразумението за ЕИП. Органът заключи, че тази помощ е съвместима с функционирането на Споразумението за ЕИП,

         ПРИЕ НАСТОЯЩОТО РЕШЕНИЕ:
   Член 1
   Държавната помощ, предоставена в полза на Sandefjord Fotball AS, е съвместима с функционирането на Споразумението за ЕИП съгласно член 61, параграф 3, буква в) от него.
   Член 2
   Адресат на настоящото решение е Кралство Норвегия.
   Член 3
   Само текстът на английски език на настоящото решение е автентичен.

      Съставено в Брюксел на 23 септември 2015 година.

            За Надзорния орган на ЕАСТ

         Sven Erik SVEDMAN

            Председател

         Helga JÓNSDÓTTIR

            Член на колегията

      (1)  Допълнителна информация за бенефициера може да се намери в Решение № 444/14/COL.

      (2)  Норвежките органи потвърдиха, че първоначалната инвестиция възлиза на 110 милиона NOK. Клубът обаче впоследствие инвестира още 17 милиона NOK в съоръжения и оборудване, основно под формата на работи, извършена от членовете на клуба („dugnadsarbeid“).

      (3)  Насоки на Надзорния орган относно елементите на държавна помощ при продажба на земя и сгради от публични органи, приети на 17 ноември 1999 г. На разположение на адрес: http://www.eftasurv.int/state-aid/legal-framework/state-aid-guidelines/.

      (4)  В доклада за оценка комбинираната стойност на парцелите № 152/96 и № 152/97 се оценява на 31 милиона NOK. Сумата от 15 милиона NOK се получава вследствие на разпределяне на тази оценка според съответния размер на двата парцела.

      (5)  Окончателните разходи възлизат на 12 милиона NOK, като допълнителните разходи се покриват от Pindsle Property AS.

      (6)  През зимата професионалният футболен отбор на Sandefjord Fotball тренира на игрище с изкуствена трева, но използва съблекалните и други съоръжения на стадиона.

      (7)  Налице са планове за изграждане на игрище с изкуствена трева, което да позволи по-голямо използване.

      (8)  Член 2 от Директива 2006/111/ЕО от 16 ноември 2006 г. на Комисията относно прозрачността на финансовите отношения между държавите членки и публичните предприятия, както и относно финансовата прозрачност в рамките на някои предприятия (ОВ L 318, 17.11.2006 г., стр. 17), включен в точка 1а от приложение XV към Споразумението за ЕИП.

      (9)  Решение на Съда по дело Höfner и Elser/Macroton, C-41/90, EU:C:1991:161, точки 21—22, Решение на Съда по дело Pavlov и др., съединени дела C-180/98 — C-184/98, EU:C:2000:428, и Решение на Съда по дело Private Barnehagers Landsforbund/FTA Surveillance Authority, E-5/07, EFTA Ct. Rep. 2008, стр. 61, точка 78.

      (10)  Решение на Съда по дело Ministero dell'Economica e delle Finanze/Cassa di Risparmio di Firenze SpA, C-222/04, EU:C:2006:8, точка 108.

      (11)  Решение по дело SFEI и др., C-39/94, EU:C:1996:285, точки 60—61.

      (12)  В този контекст Органът препраща също така към раздел 2.2, буква в) от своите Насоки за продажба на земя, който гласи, че при извършване на оценката, „… [з]адължения, чието изпълнение би било поне отчасти в интерес на купувача, би трябвало да се оценят, като се отчита този факт.“

      (13)  Т.е. разходите на придобиване, извършени от името на съответния публичен орган.

      (14)  Решение по дело Италия/Комисия, C-372/97, EU:C:2004:234, точка 44.

      (15)  Решение на Съда по дело Philip Morris Holland BV/Комисия, C-730/79, EU:C:1980:209, точки 11—12; решение на Съда по дело Fesil ASA иFinnfjord Smelteverk AS/Надзорен орган на ЕАСТ, съединени дела E-5/04, E-6/04, E-7/04, EFTA Ct. Rep. 2005, стр. 117, точка 94 и решение на Съда по дело Libert и др., съединени дела C-197/11 и C-203/11, EU:C:2013:288, точки 76—78.

      (16)  Вж. също Решение на Надзорния орган на ЕАСТ № 225/15/COL от 10 юни 2015 г. да не повдига възражения по отношение на помощта под формата на прехвърляне на земя към Vålerenga Fotball, параграф 31.

      (17)  Община Sandefjord придобива земята, която по-късно е разделена на парцели № 152/96 и № 152/97, за 3,7 милиона NOK. Стойността от 1,9 милиона NOK се получава вследствие на разпределяне на тази сума в зависимост от съответния размер на двата парцела.

      (18)  Това се доказва допълнително и от липсата на независима експертна оценка, която се изисква съгласно норвежкото дружествено право за сделки между предприятия от същата група.

      (19)  Вж. също Решение на Надзорния орган на ЕАСТ № 225/15/COL от 10 юни 2015 г. да не се повдига възражения по отношение на помощта под формата на прехвърляне на земя към Vålerenga Fotball, съображение 65.

      (20)  Вж. по-специално информацията, представена в документ № 699518, стр. 29.


title: 2014/16/ОВППС: Решение EUBAM Libya/1/2014 на Комитета по политика и сигурност от 14 януари 2014 година за създаване на Комитет на участващите държави за мисията на Европейския съюз за подкрепа за интегрирано управление на границите в Либия (EUBAM Libya)

text:
               18.1.2014

               BG

               Официален вестник на Европейския съюз

               L 14/13

         РЕШЕНИЕ EUBAM LIBYA/1/2014 НА КОМИТЕТА ПО ПОЛИТИКА И СИГУРНОСТ
   от 14 януари 2014 година
   за създаване на Комитет на участващите държави за мисията на Европейския съюз за подкрепа за интегрирано управление на границите в Либия (EUBAM Libya)
   (2014/16/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2013/233/ОВППС на Съвета от 22 май 2013 г. относно мисията на Европейския съюз за подкрепа за интегрирано управление на границите в Либия (EUBAM Libya) (1), и по-специално член 10, параграф 3 от него,
   като има предвид, че:

               (1)

               Съгласно член 10, параграф 3 от Решение 2013/233/ОВППС Съветът упълномощи Комитета по политика и сигурност (КПС) да взема съответните решения във връзка със създаването на Комитет на участващите държави (КУД) във връзка с мисията на Европейския съюз за подкрепа за интегрирано управление на границите в Либия (EUBAM Libya).

               (2)

               В заключенията на Европейския съвет в Гьотеборг от 15 и 16 юни 2001 г. се установяват водещите принципи и условия за участието на трети държави в полицейски мисии. На 10 декември 2002 г. Съветът одобри документ, озаглавен „Консултации и условия за участието на държави извън ЕС в граждански операции на ЕС за управление на кризи“, в който допълнително се конкретизират условията за участие на трети държави в граждански операции за управление на кризи, включително създаването на КУД.

               (3)

               КУД следва да бъде средище за обсъждане с участващите трети държави на всички проблеми, свързани с управлението на EUBAM Libya. КПС, който упражнява политическия контрол и стратегическото ръководство на EUBAM Libya, следва да взема предвид становищата, изразени от КУД,

         ПРИЕ НАСТОЯЩОТО РЕШЕНИЕ:
   Член 1
   Създаване и мандат
   1.   Създава се Комитет на участващите държави (КУД) за мисията на Европейския съюз за подкрепа за интегрирано управление на границите в Либия (EUBAM Libya).
   2.   Мандатът на КУД е определен в документа, озаглавен „Консултации и условия за участието на държави извън ЕС в граждански операции на ЕС за управление на кризи“.
   Член 2
   Състав
   1.   Членове на КУД са:

               —

               представителите на всички държави членки, и

               —

               представителите на трети държави, които участват и имат принос в EUBAM Libya.

         2.   На заседанията на КУД може да присъства и представител на Комисията.
   Член 3
   Предоставяне на информация от ръководителя на мисията
   Ръководителят на мисията редовно предоставя информация на КУД.
   Член 4
   Председател
   КУД се председателства от върховния представител на Съюза по въпросите на външните работи и политиката на сигурност или от негов представител.
   Член 5
   Заседания
   1.   КУД се свиква редовно от председателя. Когато обстоятелствата го изискват, могат да бъдат свиквани извънредни заседания по инициатива на председателя или по искане на член на КУД.
   2.   Председателят разпраща предварително проекта за дневен ред и документите, свързани със заседанието. Председателят отговаря за информирането на КПС за резултатите от обсъжданията в КУД.
   Член 6
   Поверителност
   1.   Съгласно Решение 2013/488/ЕС на Съвета от 23 септември 2013 г. (2) за заседанията и работата на КУД се прилагат правилата за сигурност на Съвета. По-специално, представителите в КУД трябва да са преминали съответното проучване за надеждност.
   2.   По отношение на обсъжданията на КУД се прилага задължението за служебна тайна, освен ако КУД реши друго с единодушие.
   Член 7
   Влизане в сила
   Настоящото решение влиза в сила в деня на приемането му.

      Съставено в Брюксел на 14 януари 2014 година.

            За Комитета по политика и сигурност

            Председател

         W. STEVENS

      (1)  ОВ L 138, 24.5.2013 г., стp. 15.

      (2)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стp. 1).


title: Решение (ЕС) 2015/2025 на Съвета от 26 октомври 2015 година за сключване на Протокола към Евро-средиземноморското споразумение за асоцииране между Европейските общности и техните държави членки, от една страна, и Република Тунис, от друга страна, относно Рамково споразумение между Европейския съюз и Република Тунис за общите принципи на участие на Република Тунис в програми на Съюза

text:
               13.11.2015

               BG

               Официален вестник на Европейския съюз

               L 297/1

         РЕШЕНИЕ (ЕС) 2015/2025 НА СЪВЕТА
   от 26 октомври 2015 година
   за сключване на Протокола към Евро-средиземноморското споразумение за асоцииране между Европейските общности и техните държави членки, от една страна, и Република Тунис, от друга страна, относно Рамково споразумение между Европейския съюз и Република Тунис за общите принципи на участие на Република Тунис в програми на Съюза
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 212 във връзка с член 218, параграф 6, втора алинея, буква а) и член 218, параграф 7 от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               В съответствие с Решение (ЕС) 2015/575 на Съвета (1) Протоколът към Евро-средиземноморското споразумение за асоцииране между Европейските общности и техните държави членки, от една страна, и Република Тунис, от друга страна (2), относно Рамково споразумение между Европейския съюз и Република Тунис за общите принципи на участие на Република Тунис в програми на Съюза (наричан по-долу „Протоколът“) беше подписан от името на Съюза на 17 март 2015 г.

               (2)

               Целта на протокола е да се определят финансовите и техническите правила, които да позволят на Република Тунис да участва в някои програми на Съюза. Хоризонталната рамка, създадена с протокола, представлява икономическа, финансова и техническа мярка за сътрудничество, която дава достъп до помощ, по-специално до финансова помощ, която се предоставя от Съюза по тези програми на Съюза. Тази рамка се прилага само по отношение на тези програми на Съюза, за които в съответните правни актове за създаването им е предвидена възможност за участието на Република Тунис. Ето защо сключването на протокола не предполага упражняване на правомощия по различните секторни политики, чието провеждане се цели с програмите, които правомощия се упражняват при създаването на програмите.

               (3)

               Протоколът следва да бъде одобрен,

         ПРИЕ НАСТОЯЩОТО РЕШЕНИЕ:
   Член 1
   Протоколът към Евро-средиземноморското споразумение за асоцииране между Европейските общности и техните държави членки, от една страна, и Република Тунис, от друга страна, относно Рамково споразумение между Европейския съюз и Република Тунис за общите принципи на участие на Република Тунис в програми на Съюза се одобрява от името на Съюза (3).
   Член 2
   Председателят на Съвета извършва от името на Съюза нотификацията, предвидена в член 10 от протокола (4).
   Член 3
   Комисията се оправомощава да определи от името на Съюза конкретния ред и условия, приложими към участието на Република Тунис във всяка конкретна програма на Съюза, включително дължимите финансови вноски. Комисията предоставя редовно информация на съответната работна група на Съвета.
   Член 4
   Настоящото решение влиза в сила в деня на приемането му.

      Съставено в Брюксел на 26 октомври 2015 година.

            За Съвета

            Председател

         F. MOGHERINI

      (1)  Решение (ЕС) 2015/575 на Съвета от 17 декември 2014 г. за подписване от името на Европейския съюз и временно прилагане на Протокола към Евро-средиземноморското споразумение за асоцииране между Европейските общности и техните държави членки, от една страна, и Република Тунис, от друга страна, относно Рамково споразумение между Европейския съюз и Република Тунис за общите принципи на участие на Република Тунис в програми на Съюза (ОВ L 96, 11.4.2015 г., стр. 1).

      (2)  ОВ L 97, 30.3.1998 г., стр. 2.

      (3)  Протоколът е публикуван в ОВ L 96, 11.4.2015 г., стр. 3 заедно с решението за подписването му.

      (4)  Датата на влизане в сила на протокола ще бъде публикувана в Официален вестник на Европейския съюз от Генералния секретариат на Съвета.


title: Решение 2003/202/ОВППС на Съвета от 18 март 2003 година за започването на военни операции на Европейския съюз в Бившата югославска република Македония

text:
Важна правна забележка

|

32003D0202

Официален вестник n° L 076 , 22/03/2003 стр. 0043 - 0044 специално чешко издание глава 18 том 02 стр. 85  - 86 специално испанско издание глава 18 том 02 стр. 85  - 86 специално унгарско издание глава 18 том 02 стр. 85  - 86 специално литвийско издание глава 18 том 02 стр. 85  - 86 LV.ES глава 18 том 02 стр. 85  - 86 MT.ES глава 18 том 02 стр. 85  - 86 PL.ES глава 18 том 02 стр. 85  - 86 SK.ES глава 18 том 02 стр. 85  - 86 специално словенско издание глава 18 том 02 стр. 85  - 86

		20030318Решение 2003/202/ОВППС на Съветаот 18 март 2003 годиназа започването на военни операции на Европейския съюз в Бившата югославска република МакедонияСЪВЕТЪТ НА ЕВРОПЕЙСКИЯ СЪЮЗ,като взе предвид Договора за Европейския съюз, и по-специално член 17, параграф 2 и член 25 от него,като взе предвид Съвместно действие 2003/92/ОВППС от 27 януари 2003 г. относно военните операции на Европейския съюз в Бившата югославска република Македония [1], и по-специално член 3 от него,като има предвид, че:(1) Президентът Трайковски и главният секретар/върховният представител са разменили писма, а на 13 март президентът Трайковски отправя покана под формата на писмо към Европейския съюз да започне операция в Бившата югославска република Македония.(2) На 7 февруари 2003 г. Съветът реши да назначи командващ операцията и командващ силите за бързо реагиране и да посочи щабквартира за операцията на силите на Европейския съюз в Бившата югославска република Македония.(3) Комитетът по политика и сигурност на 18 февруари 2003 г. реши да се създаде комитет на участниците в операцията в Бившата югославска република Македония.(4) Успешно приключиха постоянните споразумения за отношенията между Европейския съюз и НАТО и приключи размяната на писма относно предоставянето от НАТО на ЕС на средства за военната операция на ЕС в Бившата югославска република Македония.(5) На 18 март 2003 г. Съветът одобри план на операцията, представен от КОПС, към който е приложено военно становище.(6) Северноатлантическия съвет реши да прекрати своята операция "Съюзническа хармония" в Бившата югославска република Македония, считано от 31 март 2003 г.(7) Провеждащите се преговори с правителството на Бившата югославска република Македония по споразумението за статуса на силите за бързо реагиране трябва да приключат преди края на операцията на НАТО.(8) Съгласно член 6 от протокола за позицията на Дания, приложен към Договора за Европейския съюз, Дания не участва в изработването и изпълнението на решенията и дейностите на Европейския съюз, отнасящи се до отбраната. Дания не участва във финансирането на операцията.РЕШИ:Член 1Военната операция на ЕС в Бившата югославска република Македония започва на 31 март 2003 г.Член 2Командващият операцията получава право незабавно да издаде заповед за започване (ACTORD) с цел разполагане на силите преди прехвърляне на властта, следваща пристигането им на мястото на операцията, и да започне изпълнението на мисията.Член 3Предвидената продължителност на операцията на ЕС в Бившата югославска република Македония е шест месеца. Комитетът по политика и сигурност на основание становище на ВКЕС, като взема предвид мнението на командващия операцията и съобразявайки се със становището на комитета на участващите държави, внася в Съвета препоръка за прекратяване на операцията след оценка на постигнатия напредък по отношение на целите на ЕС.Член 4Настоящото решение влиза в сила в деня на неговото приемане.Член 5Настоящото решение се публикува в Официален вестник на Европейския съюз.Съставено в Брюксел на 18 март 2003 година.За СъветаПредседателG. Papandreou[1] ОВ L 34, 11.2.2003 г., стр. 26.--------------------------------------------------


title: Решение (ОВППС) 2017/1342 на Съвета от 17 юли 2017 година за изменение и удължаване на срока на действие на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya)

text:
               18.7.2017

               BG

               Официален вестник на Европейския съюз

               L 185/60

         РЕШЕНИЕ (ОВППС) 2017/1342 НА СЪВЕТА
   от 17 юли 2017 година
   за изменение и удължаване на срока на действие на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 22 май 2013 г. Съветът прие Решение 2013/233/ОВППС (1), с което се създава мисията на Европейския съюз за подкрепа за интегрирано управление на границите в Либия (EUBAM Libya).

               (2)

               На 19 януари 2016 г. в рамките на Комитета по политика и сигурност (КПС) се постигна съгласие да се използва съществуващата структура на EUBAM Libya за планиране на евентуална гражданска операция по линия на общата политика за сигурност и отбрана/реформата в сектора на гражданската сигурност с либийското правителство на националното съгласие, при молба от негова страна, която да допринася за усилията на Мисията на Организацията на обединените нации за оказване на помощ в Либия (UNSMIL), и на тази основа се постигна съгласие за удължаване на мандата на EUBAM Libya с шест месеца. Впоследствие на 15 февруари 2016 г. Съветът прие Решение (ОВППС) 2016/207 (2) за удължаване на срока на действие на EUBAM Libya до 21 август 2016 г.

               (3)

               На 4 август 2016 г. Съветът прие Решение (ОВППС) 2016/1339 (3) за изменение и удължаване на срока на действие на Решение 2013/233/ОВППС до 21 август 2017 г.

               (4)

               В Декларацията от Малта на членовете на Европейския съвет относно външните аспекти на миграцията от 3 февруари 2017 г. беше изтъкнато по-специално, че усилията за стабилизиране на Либия в момента са по-важни от всякога, и че Съюзът ще направи всичко възможно, за да допринесе за постигането на тази цел. В Либия изграждането на капацитет е от основно значение, за да могат властите да установят контрол върху сухопътните и морските граници и да се борят с транзитното преминаване и контрабандата.

               (5)

               В заключенията си относно Либия от 6 февруари 2017 г.,, Съветът потвърди отново пълната си подкрепа за UNSMIL и стигна до заключението, че EUBAM Libya ще продължи да сътрудничи със и да подпомага либийските власти с оглед на започването, веднага щом условията позволяват това, на евентуална бъдеща гражданска мисия в областта на полицията, върховенството на закона и управлението на границите.

               (6)

               На 4 юли 2017 г. въз основа на стратегическия преглед на мисията в рамките на КПС бе постигнато съгласие за удължаване на мандата на EUBAM Libya до 31 декември 2018 г.

               (7)

               Върховният представител на Съюза по въпросите на външните работи и политиката на сигурност (ВП) следва да бъде оправомощен да предоставя на Европол, Фронтекс, Организацията на обединените нации и Интерпол класифицирана информация, изготвена за целите на EUBAM Libya, в съответствие с Решение 2013/488/ЕС на Съвета (4).

               (8)

               Ето защо Решение 2013/233/ОВППС следва да бъде съответно изменено.

               (9)

               EUBAM Libya ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение 2013/233/ОВППС се изменя, както следва:

               1)

               Член 2 се заменя със следното:
               „Член 2
               Цели
               EUBAM Libya ще подпомага цялостния процес по планиране на реформата в сектора на гражданската сигурност с цел подготовката за евентуална гражданска мисия по линия на общата политика за сигурност и отбрана (ОПСО).
               Целите на EUBAM Libya да сътрудничи със и да подпомага либийските власти в областта на управлението на границите, правоохранителните дейности и системата на наказателното правораздаване като цяло.“.

               2)

               В член 3 параграф 1 се заменя със следното:
               „1.   С оглед постигане на целите, посочени в член 2, EUBAM Libya:

                           а)

                           информира планирането на ЕС за евентуална гражданска мисия по линия на ОПСО в рамките на реформата в сектора за сигурност, като си сътрудничи тясно с Мисията на ООН за оказване на помощ в Либия (UNSMIL) и допринася към нейните усилия, като поддържа връзка със законните либийски власти и други съответни участници в областта на сигурността;

                           б)

                           подкрепя разработването на по-широка рамка за управление на границите, включително като осигурява изграждането на капацитет за бреговата полиция към Министерството на вътрешните работи (Генерална администрация за брегова сигурност), като привлича за участие либийската брегова охрана и като засилва контактите със законните либийски власти по южните граници;

                           в)

                           подкрепя изграждането на капацитет и стратегическото планиране в рамките на Министерството на вътрешните работи относно правоохранителните дейности в Триполи и развиването на способности за координация между компетентните либийски органи в борбата с организираната престъпност и тероризма;

                           г)

                           подкрепя в по-общ план изграждането на капацитет и осигуряването на помощ за стратегическо планиране за Министерството на правосъдието, включително сформирането на работна група за реформа в областта на наказателното правосъдие и евентуални нейни подгрупи.“.

               3)

               В член 5 параграф 7 се заменя със следното:
               „7.   Командващият гражданската операция, ръководителят на делегацията на Съюза в Либия и ръководителят на мисията на EUBAM Libya се консултират помежду си в зависимост от нуждите. Когато е целесъобразно, следва да се провежда консултация и с главния съветник по въпросите на пола към Европейската служба за външна дейност.“.

               4)

               В член 6 параграф 7 се заменя със следното:
               „7.   Ръководителят на мисията осигурява координация, когато е целесъобразно, с други участници от Съюза на място. Без да се засяга командната верига, ръководителят на мисията получава политически насоки на местно равнище от ръководителя на делегацията на Съюза в Либия.“.

               5)

               В член 9 параграф 1 се заменя със следното:
               „1.   КПС осъществява, при запазване на отговорността на Съвета и на ВП, политическия контрол и стратегическото ръководство на EUBAM Libya. Съветът предоставя на КПС правомощия да взема необходимите за тази цел решения съгласно член 38, трета алинея от ДЕС. Това включва правомощия да назначава ръководител на мисията по предложение на ВП и да изменя документите за планиране. Съветът запазва правомощията си по отношение на вземането на решения относно целите на мисията и приключването ѝ.“.

               6)

               В член 11 параграф 4 се заменя със следното:
               „4.   Преди да поеме служебните си задължения, персоналът на EUBAM Libya преминава задължително обучение по въпросите на сигурността в съответствие с документите за планиране. Той преминава и редовно опреснително обучение на място, организирано от служителя по сигурността на мисията.“.

               7)

               В член 13, параграф 1 последната алинея се заменя със следното:
               „Референтната финансова сума, предназначена за покриване на свързаните с EUBAM Libya разходи за периода от 22 август 2016 г. до 30 ноември 2017 г., е в размер на 17 000 000 EUR.“.

               8)

               В член 15 параграф 4 се заменя със следното:
               „4.   ВП има правомощия да предоставя на Европол и Фронтекс класифицирана информация на ЕС, изготвена за целите на EUBAM Libya, в съответствие с Решение 2013/488/ЕС.“.

               9)

               В член 15 се добавят следните параграфи:
               „5.   ВП има правомощия да предоставя на ООН класифицирана информация на ЕС до ниво „RESTREINT UE/EU RESTRICTED“, изготвена за целите на EUBAM Libya, в съответствие с Решение 2013/488/ЕС.
               6.   ВП има право да предоставя на Интерпол класифицирана информация на ЕС, изготвена за целите на EUBAM Libya, в съответствие с Решение 2013/488/ЕС. До сключването на споразумение между Съюза и Интерпол EUBAM Libya може да предоставя такава информация на националните централни бюра на Интерпол на държавите членки, в съответствие с договореностите, сключени между командващия гражданската операция и ръководителя на съответното национално централно бюро.
               7.   ВП има правомощия да сключва необходимите договорености за прилагането на разпоредбите относно обмена на информация, предвидени в настоящия член.
               8.   ВП може да делегира правомощията за предоставяне на информация, както и правомощията за сключване на договореностите, посочени в настоящия член, на лица, които са под негово ръководство, на командващия гражданската операция и/или на ръководителя на мисията.“.

               10)

               В член 16 втора алинея се заменя със следното:
               „Прилага се до 31 декември 2018 г.“.

         Член 2
   Настоящото решение влиза в сила в деня на приемането му.

      Съставено в Брюксел на 17 юли 2017 година.

            За Съвета

            Председател

         F. MOGHERINI

      (1)  Решение 2013/233/ОВППС на Съвета от 22 май 2013 г. относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 138, 24.5.2013 г., стр. 15).

      (2)  Решение (ОВППС) 2016/207 на Съвета от 15 февруари 2016 г. за изменение на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 39, 16.2.2016 г., стр. 45).

      (3)  Решение (ОВППС) 2016/1339 на Съвета от 4 август 2016 г. за изменение и удължаване на срока на действие на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 212, 5.8.2016 г., стр. 111).

      (4)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1)


title: 2013/549/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на общия бюджет на Европейския съюз за финансовата 2011 година, раздел VIII — Европейски омбудсман

text:
               16.11.2013

               BG

               Официален вестник на Европейския съюз

               L 308/133

      РЕШЕНИЕ НА ЕВРОПЕЙСКИЯ ПАРЛАМЕНТ

   от 17 април 2013 година
   относно освобождаването от отговорност във връзка с изпълнението на общия бюджет на Европейския съюз за финансовата 2011 година, раздел VIII — Европейски омбудсман
   (2013/549/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2011 година (1),

               —

               като взе предвид консолидираните годишни отчети на Европейския съюз за финансовата 2011 година (COM(2012) 436 – C7-0231/2012) (2),

               —

               като взе предвид годишния доклад на Сметната палата относно изпълнението на бюджета за финансовата 2011 година, придружен от отговорите на институциите (3),

               —

               като взе предвид декларацията за достоверност (4) относно надеждността на отчетите, както и относно законосъобразността и редовността на свързаните с тях операции, предоставена от Сметната палата за финансовата 2011 година съгласно член 287 от Договора за функционирането на Европейския съюз,

               —

               като взе предвид член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (6), и по-специално членове 164, 165 и 166 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол (A7-0094/2013),

               1.

               Освобождава от отговорност Европейския омбудсман във връзка с изпълнението на бюджета му за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 68, 15.3.2011 г.

      (2)  ОВ C 348, 14.11.2012 г., стр. 1.

      (3)  ОВ C 344, 12.11.2012 г., стр. 1.

      (4)  ОВ C 348, 14.11.2012 г., стр. 130.

      (5)  ОВ L 248, 16.9.2002 г., стр. 1.

      (6)  ОВ L 298, 26.10.2012 г., стр. 1.

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ

      от 17 април 2013 година
      съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2011 година, раздел VIII — Европейски омбудсман
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2011 година (1),

                  —

                  като взе предвид консолидираните годишни отчети на Европейския съюз за финансовата 2011 година (COM(2012) 436 – C7-0231/2012) (2),

                  —

                  като взе предвид годишния доклад на Сметната палата относно изпълнението на бюджета за финансовата 2011 година, придружен от отговорите на институциите (3),

                  —

                  като взе предвид декларацията за достоверност (4) относно надеждността на отчетите, както и относно законосъобразността и редовността на свързаните с тях операции, предоставена от Сметната палата за финансовата 2011 година съгласно член 287 от Договора за функционирането на Европейския съюз,

                  —

                  като взе предвид член 314, параграф 10 и членове 317, 318 и 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (6), и по-специално членове 164, 165 и 166 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол (A7-0094/2013),

                  1.

                  Отбелязва със задоволство, че в своя годишен доклад за 2011 г. Сметната палата констатира, че не е установила съществени слабости по одитираните въпроси в областта на човешките ресурси и възлагането на обществени поръчки по отношение на Европейския омбудсман („Омбудсмана“).

                  2.

                  Приветства факта, че въз основа на извършената одитна дейност Сметната палата заключава, че като цяло за годината, приключила на 31 декември 2011 г., плащанията за административни и други разходи на институциите и органите не са засегнати от съществени грешки.

                  3.

                  Подчертава, че бюджетът на Омбудсмана е с чисто административен характер и през 2011 г. възлиза на 9 427 395 EUR, като 7 318 795 EUR са разпределени за дял 1 (разходи, свързани с лицата, работещи в институцията), 1 469 200 EUR – за дял 2 (сгради, оборудване и различни оперативни разходи), а 639 400 EUR – за дял 3 (разходи във връзка с изпълнението на специални функции на институцията).

                  4.

                  Отбелязва, че са поети задължения за 92,54 % (89,65 % през 2010 г.) и са извършени плащания за 85,62 % (84,03 % през 2010 г.) от общия размер на бюджетните кредити, и приветства подобряването на степента на усвояване; призовава за допълнителни усилия за подобряване на степента на усвояване и за наблюдение на направените промени.

                  5.

                  Призовава за незабавно изпълнение на задължението за подобряване на финансовото планиране, за да се осигури по-ефикасно изпълнение на бюджета.

                  6.

                  Приветства годишния план за управление на Омбудсмана за 2011 г., в който са включени ключови показатели за изпълнението с цел измерване на резултатите от дейността на службата по отношение на постигането на целите ѝ.

                  7.

                  Приканва Омбудсмана да включи в следващия годишен отчет за дейността обема на заявените през тази година, но неизползвани услуги по устен превод.

                  8.

                  Приветства заключенията на вътрешния одитор, че Омбудсманът е изпълнил две от трите препоръки, чиято цел е да се подпомогне подобряването на вътрешните процедури за управление и контрол на службата на Омбудсмана при обработването на заявките за плащания; посочва, че все още трябва да се подобри своевременното подаване на обратна информация относно действителните плащания; призовава за незабавно изпълнение на третата препоръка, която касае подобряването на своевременното подаване на обратна информация относно действителните плащания.

                  9.

                  Призовава за значително увеличение на процента на решенията за допустимост, взети в срок от един месец от получаването на жалбата, който достигна 70 % през 2011 г.; счита, че преструктурирането на службата на Омбудсмана, което беше осъществено в началото на 2012 г., заедно с по-рационализираната процедура на регистрационния отдел, могат да допринесат за по-доброто представяне на отдела за жалби през следващите години.

                  10.

                  Отбелязва със загриженост, че средната продължителност на проверките продължава да се увеличава през 2011 г., като едва 66 % от случаите са приключили в срок от 12 месеца, а 80 % от случаите – в срок от 18 месеца; призовава за значително подобряване на този процент; призовава Омбудсмана да изясни какъв процент от случаите са свързани с повече от един кръг проверки и кога съществува необходимост от втори кръг проверки.

                  11.

                  Призовава Омбудсмана, с оглед намаляване на продължителността на процедурите, да посочи в годишния си доклад процента на ресурсите, предназначени за обработването на подадените от обществеността жалби, както и мерките, които счита за необходими за подобряването на бързината и ефективността на службите, по-конкретно чрез преразпределение на ресурсите.

                  12.

                  Призовава Омбудсмана да посочи в своя годишен доклад начините, по които достига до гражданите на Съюза, и размера на финансирането, което изразходва от бюджета за тази цел.

                  13.

                  Призовава службата на Омбудсмана да включи в следващия годишен доклад за дейността подробна таблица на всички свои служители, класифицирани по категория, степен, пол, участие в професионално обучение и националност и да предостави пълния набор от документи, изисквани за предходните години.

                  14.

                  Посочва, че годишният доклад за дейността на Омбудсмана за 2011 г. беше приет на пленарно заседание през октомври 2012 г., и изразява задоволство от направените в него констатации.

         (1)  ОВ L 68, 15.3.2011 г.

         (2)  ОВ C 348, 14.11.2012 г., стр. 1.

         (3)  ОВ C 344, 12.11.2012 г., стр. 1.

         (4)  ОВ C 348, 14.11.2012 г., стр. 130.

         (5)  ОВ L 248, 16.9.2002 г., стр. 1.

         (6)  ОВ L 298, 26.10.2012 г., стр. 1.


title: Процедура с асоциирани комисии — проверка на кворума (тълкуване на членове 47 и 149 от Правилника) Решение на Европейския парламент от 19 февруари 2009 г. относно тълкуването на член 47 и член 149, параграф 4 от Правилника за дейността на ЕП относно процедурата с асоциирани комисии, респ. относно проверката на кворума

text:
               25.3.2010

               BG

               Официален вестник на Европейския съюз

               CE 76/93

         Четвъртък, 19 февруари 2009 г.Процедура с асоциирани комисии — проверка на кворума (тълкуване на членове 47 и 149 от Правилника)
   P6_TA(2009)0080
   Решение на Европейския парламент от 19 февруари 2009 г. относно тълкуването на член 47 и член 149, параграф 4 от Правилника за дейността на ЕП относно процедурата с асоциирани комисии, респ. относно проверката на кворума
   2010/C 76 E/18

      Европейският парламент,
   като взе предвид писмата на председателя на Комисията по конституционни въпроси от 27 януари 2009 г. и от 13 февруари 2009 г.,
   като взе предвид член 201 от Правилника за дейността,

               1.

               Решава да добави следното тълкуване към член 47:
               „За целите на разглеждането на международно споразумение по реда на член 83, процедурата с асоциирани комисии по член 47 не се прилага по отношение на процедурата на одобрение по член 75.“

               2.

               Решава да добави следното тълкуване към член 149, параграф 4:
               „Членовете на Европейския парламент, поискали проверка на кворума, трябва да присъстват в пленарната зала при отправяне на искането.“

               3.

               Възлага на своя председател да предаде настоящото решение на Съвета и на Комисията за сведение.